Meksikë: Calderon vazhdon luftën kundër karteleve të drogës
Mbi 1 mijë e 300 të vdekur këtë vit në vend gjatë dhunës që shoqëron tregtinë e drogës
Që nga koha kur erdhi në pushtet në dhjetor në vitit 2006, Presidenti Kalderon ka çuar 25 mijë trupa meksikane për të luftuar kundër karteleve të drogës. Ai thotë se ato rrezikojnë sovranitetin e vendit. Zoti Kalderon zotohet se do ta vazhdojë luftën kundër kujtdo që rrezikon shtetin, kryesisht kundër organizatave kriminale. Por gjendja është acaruar sidomos pas vrasjes më 8 maj të Shefit të Policisë së qytetit të Meksikës, Edgar Millan Gomez. Analisti politik George Friedman, i cili kryeson Kompaninë private të Zbulimit Stratfor në Austin, të Teksasit, thotë se Meksika mund të shndërrohet në një shtet të dështuar, në se qeveria nuk ndërmerr një luftë të fuqishme ndaj karteleve të drogës. Zoti Friedman thotë se Meksika mund të shndërrohet në një fushë betejash, ashtu sikurse Kolombia në vitet ’80, kur kartelet e drogës zhvilluan spastrime në disa qytete, si masa ndëshkimore. Ai thotë se ushtritë private të karteleve meksikane të drogës u ngjajnë milicive që kanë minuar qeveritë në vende të tjera të botës. Presidenti George Bush po përpiqet ta ndihmojë Presidentin Kalderon me një paketë ndihmash dhe trajnimesh të forcave antidrogë. Ky vendim u mor pas një takimi mes të dy udhëheqësve vitin e kaluar në Merida të Meksikës. Dhoma e Përfaqësuesve e miratoi paketën duke shkurtuar disa nga fondet e propozuar. Paketa mbetet të miratohet në Senat dhe Presidenti vazhdon ta mbështesë atë. Analisti George Friedman thotë se edhe në se miratohet paketa e ndihmave me vlerë prej 400 milionë dollarësh, ajo mund të jetë e pamjaftueshme dhe e vonuar. Ai shton se megjithatë, Shtetet e Bashkuara rrezikojnë shumë në këtë çështje, për shkak të mundësisë së përhapjes së dhunës përtej kufirit meksikan, gjë që do ta dëmtonte tregtinë mes të dy vendeve, që është tepër jetike. //iç//